סוויל שהיידה

סוויל שהיידה (בכתב לטיני: Sevil Shhaideh; נולדה ב-4 בדצמבר 1964 בקונסטנצה בשם סוויל ג'מבק, Sevil Geambec או Sevil Cambek) היא פוליטיקאית רומנייה, ממוצא טורקי-טטרי, פעילה במפלגה הסוציאל-דמוקרטית ברומניה. היא כיהנה כסגנית ראש הממשלה ושרת הפיתוח האזורי, המנהל הציבורי והקרנות האירופאים בממשלות סורין גרינדיאנו ומיכאי טודוסה, בין 4 בינואר 2017 - 29 בינואר 2018. שהיידה כיהנה בעבר במאי-נובמבר 2015 כשרת הפיתוח האזורי והמנהל הציבורי בממשלת ויקטור פונטה הרביעית. היא הייתה השרה הראשונה בתולדות רומניה המודרנית שנשבעה בארמון הנשיא על הקוראן. היא כלכלנית, מתכנתת ומומחית במנהל בהכשרתה.
ב-21 בדצמבר 2016 שמה הועלה על ידי ראש מפלגתה, ליביו דראגניה, כמועמדת לראשות הממשלה בעקבות הניצחון בבחירות לפרלמנט בדצמבר אותה שנה. ב-27 בדצמבר מועמדותה נדחתה על ידי הנשיא קלאוס יוהאניס.

==ביוגרפיה==
סוויל שהיידה נולדה כסוויל ג'מבק בשנת 1964 בעיר קונסטנצה, בת יחידה למשפחה מוסלמית ממוצא טורקי וטטרי. הוריה היו סאאדין ג'מבק, בן לעדה הטורקית, שעבד כחשמלאי בתיאטרון בקונסטנצה ואשתו, מואזל, מצאצאי טטרים מקרים, העובדת מצעירותה בהפקות תיאטרון הבובות, ואחר כך בתיאטרון לילדים ולנוער בקונסטנצה. האב נפטר כשהילדה הייתה בת 12. האם היא אחייניתו של ההיסטוריון הטורקי כמאל קרפאט, יליד הכפר טורדה שבצפון דוברוג'ה, שלימד באוניברסיטאות בארצות הברית ובטורקיה. פרופ' קרפט שילם בזמנו לשלטונות הקומוניסטים ברומניה כדי לאפשר לבני משפחתו להגר לטורקיה, אך הוריה של סוויל ג'מבק החליטו להישאר ברומניה.
סוויל ג'מבק גדלה בדירה קטנה בקונסטנצה והצטיינה בלימודים עוד בבית הספר. היא בוגרת משנת 1987 של האקדמיה ללימודים כלכליים בבוקרשט, הפקולטה לתכנון כלכלי ולמדעי המחשב.
סוויל ג'מבק עבדה כמתכנתת אנליסטית בקונסטנצה החל משנת 1987. בשנים 1993—2007 כיהנה כמנהלת מערכות המידע של מועצת המחוז קונסטנצה. עברה בהמשך השתלמויות רבות, חלקן במסגרת USAID בארצות הברית, במנהל ציבורי, מנהל עסקים, בניהול פרויקטים (באוניברסיטת אורקל) ובחשבונאות.
בשנים 2005—2007 למדה לתואר שני לניהול פרויקטים בעסקים בפקולטה למדעי כלכלה של אוניברסיטת אובידיוס בקונסטנצה.
בשנים 2007–2012 הייתה אחראית לתאום באיחוד הלאומי של המועצות המחוזיות ובשנים 2012—2015 מזכירת המדינה במשרד הפיתוח האזורי והמנהל הציבורי בעת כהונת הזר ליביו דראגניה.

ב-22 בספטמבר 2017 נחקרה שהיידה תחת אזהרה על חלקה בתיק בלינה העוסק במניפולציות בקשר לאי בלינה לתעלת פאוול (תעלה משנית על חוף הדנובה במחוז טלאורמן.
ב-27 ביוני 2018 שהיידה הואשמה בהפרת אמונית עם השלכות חמורות מאוד. ב-21 בפברואר 2023 היא זוכתה לחלוטין בתיק זה על ידי בית המשפט לערעור של בוקרשט.

===חיים פרטיים===
סוויל שהיידה נשואה בשנית החל משנת 2011 לד"ר אקרם שהיידה (شهيدة), גם הוא נשוי בשנית, ממוצא סורי, מומחה בכלכלה חקלאית, איש אקדמיה ויועץ, שעשה לימודי דוקטורט בהתכתבות באוניברסיטה ברומניה, בעל אזרחות סורית ורומנית. לבעלה - נכסים בדמשק ובלטקיה. סוויל שהיידה ילדה בזמנו בן שמת בלידתו ומאז לקתה בסוכרת.

==קישורים חיצוניים==

* [http://www.nineoclock.ro/sevil-shhaideh-new-minister-of-development/ באתר הרומני Nine o'clock]
* [http://www.evz.ro/parintii-lui-sevil-shhaideh-au-refuzat-sa-plece-din-tara.html כתבה - ריאיון עם הוריה - בעיתון הרומני "אוונימנטול זיליי] Evenimentul Zilei כתבה מאת פרי פרדסקו, 24 בדצמבר 2016
* [https://web.archive.org/web/20161223163027/http://www.curierulnational.ro/Politic/2016-12-21/Cine+este+Sevil+Shhaideh כתבה ביוגרפית בעיתון הרומני Curierul Național], 21 בדצמבר 2016

==הערות שוליים==

קטגוריה:פוליטיקאיות רומניות
קטגוריה:טורקים
קטגוריה:טטרים
קטגוריה:מוסלמים
קטגוריה:סוציאל-דמוקרטים
קטגוריה:רומניות שנולדו ב-1964
קטגוריה:רומנים שנולדו ב-1964